চিংলেনসানা সিং কোনশাম
চিংলেনসানা সিং কোনশাম (হিন্দি: चिंगलेनसाना सिंह, ইংরেজি: Chinglensana Singh; জন্ম: ২৩ নভেম্বর ১৯৯৬; চিংলেনসানা সিং এবং সানা সিং নামে সুপরিচিত) হলেন একজন ভারতীয় পেশাদার ফুটবল খেলোয়াড়। তিনি বর্তমানে ভারতের পেশাদার ফুটবল লীগের শীর্ষ স্তর ইন্ডিয়ান সুপার লিগের ক্লাব হায়দ্রাবাদ এবং ভারত জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় রক্ষণভাগের খেলোয়াড় এবং বাম পার্শ্বীয় রক্ষণভাগের খেলোয়াড় হিসেবে খেলেন। ২০১০ সালে, ভারতীয় ফুটবল ক্লাব মহিন্দ্র ইউনাইটেডের যুব পর্যায়ের হয়ে খেলার মাধ্যমে চিংলেনসানা ফুটবল জগতে প্রবেশ করেছেন এবং পরবর্তীকালে এয়ার ইন্ডিয়া, টাটা এবং শিলং লাজংয়ের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৫–১৬ মৌসুমে, শিলং লাজংয়ের মূল দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; শিলং লাজংয়ের হয়ে দুই মৌসুমে ৩২ ম্যাচে ২টি গোল করার পর ২০১৭–১৮ মৌসুমে তিনি ভারতীয় ক্লাব গোয়ায় যোগদান করেছেন। গোয়ায় তিন মৌসুম অতিবাহিত করার পর ২০২০–২১ মৌসুমে, তিনি গোয়া হতে ভারতীয় ক্লাব হায়দ্রাবাদে যোগদান করেছেন। ২০১৩ সালে, চিংলেনসানা ভারত অনূর্ধ্ব-১৯ দলের হয়ে ভারতের বয়সভিত্তিক পর্যায়ে অভিষেক করেছিলেন। ভারতের বয়সভিত্তিক দলের হয়ে খেলার পর, তিনি ২০১৬ সালে ভারতের হয়ে আন্তর্জাতিক পর্যায়ে অভিষেক করেছেন; ভারতের জার্সি গায়ে তিনি এপর্যন্ত ৮ ম্যাচে অংশগ্রহণ করেছেন।